Ego Herveius, comes Nivernensis, notum facimus omnibus quod nos juravimus super sacro-sancta domino nostro Philippo, illustri Francorum regi, quod Agnetem, filiam nostram, nulli trademus in uxorem sine assensu et licencia domini regis, nec maxime alicui filiorum Johannis, regis condam Anglie, nec Theobaldo de Campania, nec filio ducis Burgundie, nec Engerreno de Cociaco; et de hoc constituimus plegios erga dominum regem: Hugonem, dominum Ulmi; Hugonem de Sancto-Verano; Renaldum de Monte-Falconis; Gaufridum de Bulli; Petrum de Livron; Ansellum Bridaine, super feoda que tenent de nobis. Preter eos, autem, plegios faciemus dominum regem habere juramenta villarum terre nostre de quibus dominus rex ea habere voluerit, et etiam juramenta militum terre nostre cum litteris eorum patentibus de quibus habere voluerit. Robertum, vero, de Cortenaio constituemus terminis competentibus in plegium erga dominum regem, super feodum quod tenet de nobis, et Archembaldum de Borbon super feodum quod tenet de nobis. Si pro nobis intrare voluerit in plivinam erga dominum regem et si intrat in plivinam ad preces nostras vel domini regis, tenebitur de plivina. Et sciendum quod prenominati plegii et alii quos dominus rex plegios habebit, plegiabunt quod, si nos veniremus aliquo modo contra conventiones predictas, ipsi plegii juvarent dominum regem de se ipsis et de omnibus que tenent de nobis contra nos sine se meffacere, et tamdiu quousque id esset emendatum ad voluntatem domini regis; et dominus rex sine meffacere posset assignare ad feoda et domania que tenemus de eo; et tamdiu ea in manu sua tenere donec id esset emendatum ad voluntatem domini regis. Quando, autem, conventiones predictas perfecerimus, habebimus filiam nostram quousque maritetur per assensum domini regis et voluntatem nostram, salvo jure et fidelitate domini regis in omnibus. Actum, etc., MCCXV.